钦定古今图书集成/明伦汇编/闺媛典/第237卷 > 林育妻刘氏
## 钦定古今图书集成/明伦汇编/闺媛典/第237卷 > 林育妻刘氏

按《济南府志》：刘氏，长清庠生林育妻。年二十四，夫亡。
族蠹鱼肉之，捏虚词控县，亲属咸为氏危，氏卓立不
挠。族中有林老四者，讽之改嫁，氏引刀誓曰：“吾不即
死，为孤儿也。待子成立，吾死瞑目矣。若再多言，吾断
头与之。”族蠹知不能强，乃更为毒计，绐其妾，出痴子
写券，揭取明德藩银若干，众分之。藩阉差校尉五十
馀人，立逐母子离宅，纤悉不许携取。氏不得已，与子
投母家。及子娶后，依妇家居，日纺绩自给，年五十二
终。其子亦遇癸未之变，投井死。